กฎกระทรวงฉบับที่ ๔ (พ.ศ.๒๕๔๓)ออกตามความในพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศพ.ศ. ๒๕๔๒[๑] อาศัยอำนาจตามความในมาตรา ๕ วรรคสอง มาตรา ๖ มาตรา ๒๕ และมาตรา๗๐ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.๒๕๔๒ รัฐมนตรีว่าการกระทรวงพาณิชย์ออกกฎกระทรวงไว้ ดังต่อไปนี้ข้อ ๑ เมื่อคณะกรรมการมีคำวินิจฉัยเบื้องต้นหรือคำวินิจฉัยชั้นที่สุดเกี่ยวกับการไต่สวนการทุ่มตลาดหรือการอุดหนุน การยอมรับข้อเสนอทำความตกลงเพื่อระงับการทุ่มตลาดหรือการอุดหนุน การเพิกถอนความตกลงเพื่อระงับการทุ่มตลาดหรือการอุดหนุน หรือการยุติการเรียกเก็บอากรตอบโต้การทุ่มตลาดหรือการอุดหนุนอันเนื่องมาจากการทบทวนให้กรมการค้าต่างประเทศออกประกาศแสดงรายละเอียดข้อเท็จจริงและข้อกฎหมายอันเป็นสาระสำคัญที่ใช้เป็นพื้นฐานในการพิจารณาผลการไต่สวนการยอมรับหรือการเพิกถอนความตกลง และผลการทบทวน ดังต่อไปนี้(๑) ในกรณีที่คณะกรรมการมีคำวินิจฉัยให้ใช้มาตรการชั่วคราวให้ประกาศรายละเอียดข้อเท็จจริงและข้อกฎหมายที่คณะกรรมการใช้รับฟังเป็นยุติว่ามีการทุ่มตลาดหรือการอุดหนุนและมีความเสียหายโดยต้องมีรายการดังต่อไปนี้(ก) ชื่อผู้ส่งออกจากต่างประเทศหรือผู้ผลิตในต่างประเทศหรือชื่อประเทศผู้ส่งออกหรือประเทศแหล่งกำเนิดในกรณีที่ไม่สามารถระบุชื่อผู้ส่งออกหรือผู้ผลิตได้(ข) ลักษณะของสินค้าเท่าที่จำเป็นต่อการดำเนินพิธีการทางศุลกากร(ค) ส่วนเหลื่อมการทุ่มตลาดหรือการอุดหนุนที่คำนวณได้ วิธีการเปรียบเทียบราคาส่งออกและมูลค่าปกติตามมาตรา๑๘ และเหตุผลที่ใช้วิธีการเปรียบเทียบดังกล่าว(ง) การพิจารณาวินิจฉัยความเสียหายตามมาตรา ๑๙(จ) เหตุผลหลักที่วินิจฉัยให้ใช้มาตรการชั่วคราว(๒) ในกรณีที่คณะกรรมการวินิจฉัยให้เรียกเก็บอากรตอบโต้การทุ่มตลาดหรือการอุดหนุนหรือยอมรับข้อเสนอทำความตกลงเพื่อระงับการทุ่มตลาดหรือการอุดหนุน ให้ประกาศรายละเอียดข้อเท็จจริงและข้อกฎหมายที่คณะกรรมการใช้เป็นหลักในการวินิจฉัยให้เรียกเก็บอากรตอบโต้การทุ่มตลาดหรือการอุดหนุนหรือวินิจฉัยยอมรับข้อเสนอทำความตกลงดังกล่าวโดยต้องมีรายการตาม (๑) และข้อโต้แย้งหรือข้อกล่าวอ้างของผู้ส่งออกจากต่างประเทศ หรือผู้นำเข้าอันมีเหตุผลรับฟังได้เป็นที่ยุติ ในกรณีที่เป็นการพิจารณาตอบโต้การทุ่มตลาดหรือการอุดหนุนโดยใช้วิธีการหาส่วนเหลื่อมการทุ่มตลาดจากการสุ่มตัวอย่างตามมาตรา๑๘ วรรคสาม ให้แสดงหลักเกณฑ์การกำหนดอากรตอบโต้การทุ่มตลาดหรือการอุดหนุนสำหรับผู้ส่งออกจากต่างประเทศซึ่งสินค้าที่ถูกพิจารณาและมีการไต่สวนแต่ละรายด้วย(๓) ในกรณีที่คณะกรรมการวินิจฉัยให้เพิกถอนความตกลงเพื่อระงับการทุ่มตลาดหรือการอุดหนุน ให้ประกาศรายละเอียดข้อเท็จจริงและข้อกฎหมายที่คณะกรรมการใช้เป็นพื้นฐานในการวินิจฉัยให้เพิกถอนความตกลงดังกล่าว(๔) ในกรณีที่คณะกรรมการวินิจฉัยให้ยุติหรือระงับการไต่สวนการทุ่มตลาดหรือการอุดหนุนเนื่องจากมีการยอมรับข้อเสนอทำความตกลงเพื่อระงับการทุ่มตลาดหรือการอุดหนุนให้ประกาศรายละเอียดของความตกลงดังกล่าวการดำเนินการตาม (๑) (๒) (๓) หรือ (๔) จะต้องไม่เป็นการเปิดเผยข้อมูลข่าวสารที่ต้องปกปิดตามมาตรา๒๖ข้อ ๒ ให้กรมการค้าต่างประเทศแจ้งเป็นหนังสือให้รัฐบาลของประเทศผู้ส่งออกและผู้มีส่วนได้เสียทราบถึงประกาศที่ออกตามข้อ๑ให้ไว้ ณ วันที่ ๘ มีนาคม พ.ศ. ๒๕๔๓ศุภชัย พานิชภักดิ์รัฐมนตรีว่าการกระทรวงพาณิชย์หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา๖ แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.๒๕๔๒ กำหนดให้รัฐมนตรีว่าการกระทรวงพาณิชย์มีอำนาจออกกฎกระทรวงกำหนดหลักเกณฑ์และวิธีการเกี่ยวกับการพิจารณาตอบโต้การทุ่มตลาด การพิจารณาตอบโต้การอุดหนุน การทบทวนมาตรการตอบโต้รวมทั้งการดำเนินการใด ๆ อันเกี่ยวกับพระราชบัญญัตินี้ และมาตรา ๒๕ แห่งพระราชบัญญัติเดียวกันกำหนดให้การพิจารณาตอบโต้การทุ่มตลาดเป็นไปตามหลักเกณฑ์และวิธีการที่กำหนดในกฎกระทรวงจึงสมควรกำหนดรายละเอียดที่จะต้องระบุในประกาศคำวินิจฉัยเบื้องต้นหรือชั้นที่สุดเกี่ยวกับการไต่สวนการทุ่มตลาดหรือการอุดหนุน การยอมรับข้อเสนอทำความตกลงเพื่อระงับการทุ่มตลาดหรือการอุดหนุนการเพิกถอนความตกลงเพื่อระงับการทุ่มตลาดหรือการอุดหนุน การยุติการเรียกเก็บอากรตอบโต้การทุ่มตลาดหรือการอุดหนุนอันเนื่องมาจากการทบทวนจึงจำเป็นต้องออกกฎกระทรวงนี้วิภา/ผู้จัดทำ๑ กันยายน๒๕๕๔สายสัมพันธ์/ปรับปรุง๒๐ ตุลาคม๒๕๖๓ภิรมย์พร/ตรวจ๔ธันวาคม ๒๕๖๓[๑] ราชกิจจานุเบกษาเล่ม ๑๑๗/ตอนที่ ๒๗ ก/หน้า ๑๓/๒๘ มีนาคม ๒๕๔๓